Περιφέρεια Ιονίων Νήσων

Η Περιφέρεια Ιονίων Νήσων είναι μία από τις δεκατρείς περιφέρειες της Ελλάδας. Διαιρείται στις περιφερειακές ενότητες Ζακύνθου, Ιθάκης, Κέρκυρας, Κεφαλληνίας και Λευκάδας.

Περιλαμβάνει τα περισσότερα από τα νησιά των Επτανήσων, εκτός από τα Κύθηρα και Αντικύθηρα (τα οποία προσαρτήθηκαν στο νομό Λακωνίας το 1866 και έπειτα στην περιφέρεια Αττικής το 1972) που ανήκουν διοικητικά στην Περιφερειακή ενότητα Νήσων της Περιφέρειας Αττικής, και την Ελαφόνησο, που ανήκει στον νομό Λακωνίας. Η έδρα της Περιφέρειας βρίσκεται στην πόλη της Κέρκυρας. Τα Ιόνια νησιά βρίσκονται κατά μήκος της δυτικής ηπειρωτικής ακτής της Ελλάδας. Το 2019 η περιφέρεια Ιονίων Νήσων είχε δείκτη ανθρώπινης ανάπτυξης 0.879, η τρίτη υψηλότερη επίδοση περιφέρειας πανελλαδικά μετά τις περιφέρειες Αττικής και Δυτικής Μακεδονίας. Η περιφέρεια Ιονίων Νήσων ιδρύθηκε το 1987 σύμφωνα με τις διατάξεις του νόμου 1622/86, από την ένταξη των νομών Κέρκυρας, Λευκάδας, Κεφαλληνίας και Ζακύνθου. Είναι η δυτικότερη περιφέρεια της Ελλάδας και στο έδαφος της βρίσκεται μάλιστα το δυτικότερο σημείο της Ελλάδας, οι Οθωνοί.

Δημογραφία
Ο πληθυσμός της περιφέρειας Ιονίων Νήσων ανήλθε στους 207.855 κατοίκους το 2011 σύμφωνα με την απογραφή, μειωμένος κατά 1.5% σε σχέση με το 2001. Η πυκνότητα πληθυσμού της περιφέρειας ανήλθε στους 90.1 κατοίκους ανά τ.χλμ. ενώ ο εθνικός μέσος όρος ήταν 81.96 κάτοικοι ανά τ.χλμ. Οι μισοί κάτοικοι ζουν στη Κέρκυρα (104.371 κάτοικοι), ενώ πολλοί ζουν στη Ζάκυνθο (40.759 κάτοικοι), την Κεφαλονιά (35.801 κάτοικοι), τη Λευκάδα (23.693 κάτοικοι) και την Ιθάκη (3.231 κατοίκους). Το 2001 ο πληθυσμός γεννημένος στο εξωτερικό ήταν 19.360 άτομα (9.36% του συνολικού πληθυσμού), κυρίως από την Αλβανία (13.536 κάτοικοι). Το 2011 η γεννητικότητα στα Ιόνια Νησιά ανήλθε σε 1.35 παιδιά ανά γυναίκα.

Ιστορική εξέλιξη του πληθυσμού

Ιστορικά στοιχεία 
Τα Ιόνια νησιά έχουν πλούσια ιστορία που χάνεται στο βάθος του χρόνου. Ακολούθησαν μια κοινή πορεία στο διάβα του χρόνου ανεξάρτητα από την κυρίως Ελλάδα τα τελευταία 800 χρόνια, και δεν υπήρξαν μέρος της Οθωμανικής Αυτοκρατορίας ούτε έζησαν την Τουρκοκρατία όπως η υπόλοιπη Ελλάδα. Ως Βενετοκρατούμενα δέχθηκαν σημαντικές επιρροές από τη Δύση, με αποτέλεσμα να έχουν μια πολιτιστική ιδιομορφία σε σχέση με τις απέναντι ακτές.

Επτάνησος Πολιτεία 
Η Επτάνησος Πολιτεία () ήταν ένα κράτος που υπήρξε από το 1800 έως το 1807 κάτω από τη διπλή «προστασία» της Ρωσίας και της Τουρκίας, στην οποία απέδιδαν φόρο υποτέλειας. Ήταν η πρώτη φορά που ο Ελληνικός λαός είχε κερδίσει το δικαίωμα να κυβερνάται από μόνος του, έστω και με κάποιο περιορισμό, μετά την άλωση της Κωνσταντινούπολης το 1453.

Οικονομία 
Το ακαθάριστο εγχώριο προϊόν της περιφέρειας Ιονίων Νήσων το 2010 ήταν 4.029 εκατομμύρια ευρώ. Το ΑΕΠ κατά κεφαλήν το ίδιο έτος για την περιφέρεια ήταν 18.440 ευρώ, το οποίο ήταν χαμηλότερο από το εθνικό κατά κεφαλήν ΑΕΠ της Ελλάδας, ήτοι 20.481€ την χρονιά εκείνη. Το ΑΕΠ κατά κεφαλήν στην Κεφαλονιά και τη Ζάκυνθο ήταν 23.275€ και 24.616€, αρκετά μεγαλύτερα νούμερα από εθνικό κατά κεφαλήν ΑΕΠ της Ελλάδας. Το 2012 η ανεργία στην περιφέρεια ανήλθε στο 14.7%, το χαμηλότερο ποσοστό ανάμεσα στις δεκατρείς ελληνικές περιφέρειες, και κατά πολύ χαμηλότερο σε σχέση με το εθνικό ποσοστό ανεργίας που ήταν 24.2%.Το 2003 το κατά κεφαλήν ΑΕΠ της Πελοποννήσου ήταν το 74.6% του ΑΕΠ της Ευρωπαϊκής Ένωσης των 25 κρατών μελών. Το 2017 το ποσοστό ανεργίας στην περιφέρεια Πελοποννήσου ανερχόταν σε 19.6%.

Τουρισμός 

Η περιφέρεια είναι δημοφιλής τουριστικός προορισμός. Τα αεροδρόμια της Κέρκυρας, της Ζακύνθου και της Κεφαλονιάς ήταν μεταξύ των πρώτων δέκα στην Ελλάδα ως προς τον αριθμό αφίξεων από το εξωτερικό, με 1.386.269 αφίξεις από το εξωτερικό το 2012, με το αεροδρόμιο της Κέρκυρας να είναι 6η σε αυτή την κατάταξη και εντός της πρώτης δεκάδας να βρίσκεται επίσης τα αεροδρόμια στην Κεφαλονιά και της Ζακύνθου. Το αεροδρόμιο της Κεφαλονιάς είχε άνοδο ύψους 13.11% στις διεθνείς αφίξεις το 2011, ενώ η αντίστοιχη αύξηση στο αεροδρόμιο της Κέρκυρας ήταν 6.31%.

Εκπαίδευση 
Στην περιφέρεια Ιονίων Νήσων εδρεύει το Ιόνιο Πανεπιστήμιο και το ΤΕΙ Ιονίων Νήσων. Ωστόσο, το Ιόνιο είναι γνωστό για τα πολυάριθμα ωδεία του, τα οποία λόγω της Ιονικής Σχολής έχουν διαμορφώσει σημαντικά τη μουσική παιδεία στην Ελλάδα.

Διοικητική διαίρεση 

Η περιφέρεια διαιρείται σε πέντε περιφερειακές ενότητες, στους οποίους υπάγονται οι 25 δήμοι της. Οι Π.Ε. ταυτίζονται γεωγραφικά με τους αντίστοιχους νομούς, εκτός από τον νομό Κεφαλληνίας, ο οποίος διοικητικά μοιράστηκε στις Π.Ε. Κεφαλληνίας και Ιθάκης.

Περιφερειακές εκλογές

Εκλογές το 2019
Η επικεφαλής του συνδυασμού, "Ιόνιο Δυνατά! Κάθε νησί ψηλά"(με στήριξη από τη Ν.Δ.), Ρόδη Κράτσα Τσαγκαροπούλου, επικράτησε του έως τότε περιφερειάρχη Θεόδωρου Γαλιατσάτου(με στήριξη από τον ΣΥ.ΡΙΖ.Α.), στον 2ο γύρο με ποσοστό 60,12%.

Εκλογές το 2014
Ο επικεφαλής της "Ανάσας για τα Ιόνια Νησιά", Θεόδωρος Γαλιατσάτος επικράτησε στον δεύτερο γύρο του έως τότε Περιφερειάρχη Σπύρου Σπύρου, με ποσοστό 59,93%. Αντιπεριφερειάρχης Ζακύνθου εξελέγη ο Λευτέρης Νιοτόπουλος.

Εκλογές το 2010
Στις περιφερειακές εκλογές του 2010, που διεξήχθησαν στις 7 Νοεμβρίου, προηγήθηκε στον πρώτο γύρο ο υποψήφιος που στηριζόταν από τη Νέα Δημοκρατία Σπύρος Σπύρου, με ποσοστό 30,40%, ακολουθούμενος από τον υποψήφιο που στηριζόταν από το ΠΑΣΟΚ Ηλία Μπεριάτο, που συγκέντρωσε ποσοστό 25,55%. Στις επαναληπτικές εκλογές που διεξήχθησαν στις 14 Νοεμβρίου 2010, περιφερειάρχης Ιονίων Νήσων εξελέγη ο Σπύρος Σπύρου που συγκέντρωσε ποσοστό 50,80% έναντι 49,20% του αντιπάλου του Ηλία Μπεριάτου. Η συμμετοχή των ψηφοφόρων στον πρώτο γύρο ήταν 52,55% ενώ στον δεύτερο 41,08%

Δείτε επίσης 

 Επτάνησα

Παραπομπές

Εξωτερικοί σύνδεσμοι 
 Περιφέρεια Ιονίων Νήσων 
 ypes.gr Διοικητική διάρθρωση
 Εταιρεία Τουρισμού Ιόνιων Νησιών Α.Ε.
 Friends of the Ionian 
 Ionian Inspires